**Қымбатты түлектер!  
Құрметті ата аналар, ұстаздар және қонақтар!**

Баршаңызды бүгінгі «**Соңғы қоңырау**» мерекесімен құттықтаймын!

Соңғы қоңырау мерекесі қарсаңында бүгін мектебіміздің ауласында «Дала қоңырауы» атанған, Ұлы ағартушы ғалым, қазақ даласында тұңғыш мектеп ашқан Ы.Алтынсарин бейнесі бейнелеген белгі тастың ашылу салтанатына куә болдық. Осы белгі тастың қойылуына демеу көрсеткен, қолдау білдірген Ыбырай мектебінің әр түлегіне, әсіресе оның ішінде осы мектептің табысты түлектері:

1. Адамбеков Кендебай Сарыбайұлына;
2. Муслимов Ахат Қадырұлына;
3. Тогжанов Марат Өндірісұлына;
4. Жумалиев Маратхан Сағынтайұлына мектеп ұжымы атынан шын жүректен Алғысымды айтамын!

Ыбырай мектебі шәкірттерімен мақтанады, шәкірттерін мақтан тұтады.

Соңғы қоңырау мерекесі – бұл мектеп тарихына енетін көңілді әрі қуанышты оқиға.Түлектер өздерінің он бір жыл білім алған алтын ұяларымен қоштасса, ұстаздар өздерінің сүйікті шәкірттерін өмірге қанаттандырады.

**Құрметті ұстаздар!**

Бүгінгі мерекеде Түлектерге сапалы білім беріп, өмірлік ұстанымдары мен адамгершілік негіздерін қалыптастыруда адал да, жемісті еңбектеріңіз үшін ерекше алғысымды айтамын.

Сіздер осыдан санаулы жылдар бұрын ғана мектеп есігін ашқан бүлдіршіндердің жақын адамына айналдыңыздар. Қай кезде де осы түлектердің болашағына алаңдадыңыздар. Болашақтың басты қаруы болып табылатын білім атты асыл күшті оқушы бойларына бүлдіршін кезінен бастап сіңіре білдіңіздер. Түлектерге үнемі руханият пен ізгіліктің, адамгершілік пен адам болмысындағы ең асыл қасиет - ішкі мәдениеттің шамшырағын жақтыңыздар.

Сіздерге мықты денсаулық, шығармашылық ізденіс пен табыс, мол күш-қуат, білім шыңына жетелеген зерек оқушыларыңыздың көбейе беруін тілеймін!

**Құрметті ата - аналар!**

Бүгін Сіздер ерекше толқып, шаттыққа бөленіп тұрсыздар. Бала сіздердің болашаққа деген үкілі үміттеріңіз. Бүгінгі тамаша қуаныштарыңызбен құттықтай отырып, бізбен бірге болған талай әсерлі күндеріңіз, қолдауларыңыз үшін рахмет айтамын.

**Құрметті түлектер!**

Бүгін Сіздер орта мектепті тәмәмдап, арман жетегінде сан тарапқа тарап, үлкен өмірге қанат қаққалы тұрсыңдар.  
 Біз Сіздерді бүгінгі жастардың бойында болу керек құндылықтарға тәрбиелей отырып, отаншыл, қазақстандық патриоттық сезімі қалыптасқан, білім бәсекесіне төтеп бере алатын, санасы ашық, халқымыздың рухани-адамгершілік құндылықтарын бойына сіңірген, бүгінгі жылдам өзгеріп жатқан заманда инновациялық өзгерістерге дайын тұлға болуға бейімдедік.

Сіздер еліміздің ертеңгі жалынды жастарысыздар!

Өмір бойы өсірген, оқытып, тәрбиелеген ұстаздарыңыздың, ата-аналарыңыздың сіңірген ұшан теңіз еңбектерін жүректеріңізде ерекше құрметпен сақтап өтеді деп сенемін. Алда тұрған мемлекеттік аттестациядан, ҰБТ сынағынан сәтті өтулеріңізге тілектеспін.

Қадам басып отырған жаңа өмір жолында Сіздерге бәсекеге қабілетті білім, креативті көзқарас, шығармашыл ой-өріс өмірлік серіктеріңіз болсын.

Баршаңызға сәт сапар, ақ жол тілеймін!